text: prisgarantier
  
  publiceret: 2021-04-27 09:18:31+02:00
  Prisgaranti betyder normalt, at forbrugeren kan få prisforskellen udbetalt, hvis forbrugeren finder varen et andet sted til en lavere pris, end forbrugeren har betalt. Prisgarantier er reguleret af markedsføringsloven og Forbrugerombudsmandens retningslinjer for prismarkedsføring:
  En prisgaranti forpligter den erhvervsdrivende i overensstemmelse med garantierklæringens indhold. Betegnelsen prisgaranti må ikke anvendes, hvis garantien kun kan gøres gældende inden købet hos den erhvervsdrivende (garantigiveren).
  Garantien må ikke indeholde begrænsninger, som gør den illusorisk, og den må ikke anvendes om varer, der kun markedsføres af den pågældende erhvervsdrivende selv.
  Kravene til forbrugerens dokumentation for en lavere pris andetsteds skal være rimelige. Hvis forbrugeren kan sandsynliggøre – fx ved at fremlægge en annonce – at varen kan erhverves billigere i en anden forretning, og at garantibetingelserne i øvrigt er opfyldt, er den erhvervsdrivende forpligtet af sit garantitilsagn.
  Garantiens gyldighedsperiode skal være rimelig, således at der levnes forbrugeren praktisk mulighed for at gøre sin ret efter garantien gældende over for den erhvervsdrivende.
  Hvis den erhvervsdrivende vil lave en geografisk afgrænsning i prisgarantien, skal afgrænsningen defineres klart og tydeligt.
  Hvis den erhvervsdrivende vil undtage visse salgsformer, fx postordresalg, salg over internettet eller specialtilbud hos konkurrenterne, skal dette tydeligt fremgå af garantivilkårene, og der skal være en saglig begrundelse herfor.
  Hvis en forbruger gør prisgarantien gældende for et produkt, skal den erhvervsdrivende, samtidig med at denne indfrier prisgarantien, generelt nedsætte sin pris for produktet til den lavere pris, der er dokumenteret. Den erhvervsdrivende skal i øvrigt bestræbe sig på at holde sine priser på niveau med markedets laveste priser.
  Såfremt den erhvervsdrivende i forbindelse med en prisgaranti sammenligner sine priser med andre erhvervsdrivendes priser, skal dette udsagn kunne dokumenteres.